સાંજે ઉપવનમાં બંને મળ્યાં. લોપામુદ્રા જેવા પ્રતાપી પુરુષની ઝંખના કરતી હતી એવા જ અગસ્ત્યમુનિ હતા. પૌરુષની મૂર્તિસમા. એમનું જ્ઞાન અગાધ હતું. એમનું તેજ પણ અનેરું હતું. લોપામુદ્રા પણ એમનાથી ઓછી ઊતરે એવી ન હતી. એણે ઋષિને ચકાસવા પૂછ્યું : ‘આપ એક રાજકુમારીની સાથે લગ્ન કરવાનું વિચારો છો ત્યારે એનાં પરિણામ પણ વિચાર્યાં છે ને ?’ ઋષિએ પ્રતિપશ્નથી જ જવાબ આપ્યો : ‘તમે રાજકુમારી છો છતાં જંગલમાં એક ઝૂંપડીમાં વસનારા ઋષિ સાથે લગ્ન કરવા તૈયાર થતાં હો તો તમારે પણ એ વિચારવાનું રહે ને ? ભેગાંમળીને બંને એ વખતે ઊભી થતી પરિસ્થિતિનો સખ્યભાવે ઉકેલ શોધી કાઢીશું. એનું જ નામ સહજીવન. પડકારો સામાન્ય જ હોય તો એવા જીવનમાં મઝા પણ શું પડે ? લોપાને આ જવાબ ગમ્યો.